Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2022/C 252/09)

Käesoleva dokumendi avaldamine annab õiguse esitada taotluse kohta vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„CASTAGNA DI ROCCAMONFINA“

ELi nr: PGI-IT-02764 – 16.3.2021

KPN ( ) KGT (X)

1. [KPNi VÕI KGT] nimetus(ed)

„Castagna di Roccamonfina“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Kaitstud päritolunimetust (KPN) „Castagna di Roccamonfina“ kasutatakse ainult sortidesse „Primitiva“ (või „Tempestiva“), „Napoletana“ (või „Riccia“ või „Riccia Napoletana“), „Mercogliana“ (või „Marrone“), „Paccuta“ ja „Lucente“ (või „Lucida“) kuuluvate viljade puhul, mis on kasvatatud määratletud geograafilises piirkonnas.

Vabasse ringlusse lubamisel peavad tootel olema järgmised omadused:

a) Värsked kastanid: — vili: asümmeetriline, pigem kerakujuline, keskmise suurusega; — kalibreerimine: kuni 110 vilja ühe kilogrammi valitud ja/või kalibreeritud toote kohta; — söödav osa: vähemalt 83 %; — viljakest: kuni 17 % viljast, kastanpruuni värvi, mitte eriti silmatorkavate tumedamate triipudega, õhukese ja sitke konsistentsiga; — tuum: piimvalge värvusega, krõmpsuva konsistentsiga ning keskmiselt magusa ja maheda maitsega; — söödava osa keemiline koostis: — vesi: 51–57 %; — valgud: 2,3–3,3 g/100g; — süsivesikute üldsisaldus: 38–46 g/100g; — lipiidid: 1,5–2,3 g/100g; — tuuma ümbritsev seemnekest: õhuke, pruuni värvusega, ainult veidi tuuma sisse tungiv ja sellest kergesti eralduv; — ussitanud, moondunud, hallitanud või kuivetanud viljade osakaalu suhtes kohaldatakse üldistes turustamisstandardites (määruse (EÜ) nr 543/2011 I lisa A osa) sätestatud lubatud hälbeid.

b) Kuivatatud lüdimata kastanid: — asümmeetriline, pigem kerakujuline, üsna pehme konsistentsiga, magusa kooritud vilja maitsega; — kalibreerimine: kuni 250 vilja ühe kilogrammi kohta; — söödava osa keemiline koostis: — vesi: kuni 15 %; — valgud: 4,4–5,4 g/100g; — süsivesikute üldsisaldus: 60–65 g/100g; — lipiidid: 3–3,5 g/100g; — kuivatatud lüdimata saagis: kuni 50 massiprotsenti; — viljakest: õhuke ja sitke konsistentsiga; — sisemiste või väliste kahjustustega viljade (lõhkenud, ussitanud, hallitanud viljad) osakaalu suhtes kohaldatakse üldistes turustamisstandardites (määruse (EÜ) nr 543/2011 I lisa A osa) sätestatud lubatud hälbeid.

Toode peab olema ilma elusparasiitide kahjustusteta.

c) Terved kuivatatud lüditud kastanid: — kerakujuline, üsna pehme konsistentsiga, magusa maitsega; — kalibreerimine: kuni 300 vilja ühe kilogrammi kohta; — terve kuivatatud vilja niiskusesisaldus: kuni 15 %; — kuivatatud lüditud saagis: kuni 50 massiprotsenti; — sisemiste või väliste kahjustustega viljade (lõhkenud, ussitanud, hallitanud viljad) osakaalu suhtes kohaldatakse üldistes turustamisstandardites (määruse (EÜ) nr 543/2011 I lisa A osa) sätestatud lubatud hälbeid.

Toode peab olema ilma elusparasiitide kahjustusteta.

d) Terved kooritud kastanid: — kerakujuline, üsna krõmpsuva konsistentsiga, magusa maitsega; — kalibreerimine: kuni 200 vilja ühe kilogrammi kohta; — seemnekesta osakaal viljast: kuni 3 %; — ussitanud või hallitanud viljade osakaal: kuni 2 %; — põlenud viljade osakaal: kuni 5 %

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

–

3.4. Tootmise erietapid, mis peavad toimuma määratletud geograafilises piirkonnas

Viljade sorteerimine, kalibreerimine, töötlemine, steriliseerimine, kuivatamine, koorimine ja säilitamine toimub punktis 4 määratletud territooriumil.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

— Värske toote pakendamine: toodet tuleb pakkuda müügiks 0,250 kuni 25 kg mahutavusega pakendites, mis on valmistatud siseriiklike ja ELi õigusaktidega lubatud materjalist.

— Kuivatatud lüdimata toote pakendamine: kuivatatud lüdimata kastaneid turustatakse siseriiklike ja ELi õigusaktidega lubatud pakendites, mis sisaldavad 150 grammi kuni 25 kg toodet.

— Kuivatatud lüditud toote pakendamine: kuivatatud lüditud kastaneid turustatakse siseriiklike ja ELi õigusaktidega lubatud pakendites, mis sisaldavad 100 grammi kuni 25 kg toodet.

— Kooritud toote pakendamine: terveid kooritud kastaneid on lubatud pakendada vastavalt kõnealuse toote suhtes kohaldatavatele õigusaktidele, tingimusel et see ei mõjuta nende kvaliteediomadusi. Mis tahes võõrkehade olemasolu ei ole lubatud.

Lubatud on toote vaakumpakendamine gaasikeskkonda ja sügavkülmutamine.

Pakendid peavad alati olema suletud nii, et sisu ei oleks võimalik välja võtta ilma pitserit või pakendit rikkumata.

Pakendamine toimub põllumajandus-, toidu- ja metsandusministeeriumi poolt kaitstud geograafilise tähise „Castagna di Roccamonfina“ kasutamist kontrollima volitatud asutuse järelevalve all. Seda tehakse selleks, et kontrollida päritolu ning seda, kas toode ja selle pakendamine vastavad tootespetsifikaadile.

3.6. Sellise toote märgistamise erieeskirjad, millele registreeritud nimetus viitab

Müügipakendite märgistele peab olema selgelt ja loetavalt trükitud nimetus „Castagna di Roccamonfina“, millele järgneb lühend KGT ja järgmine logo.

Nimetusele „Castagna di Roccamonfina“ on keelatud lisada mis tahes kirjeldusi, mis ei ole sõnaselgelt ette nähtud, sealhulgas järgmisi omadussõnu: fine (suurepärane), scelto (valitud), selezionato (valitud) või superiore (parim). Lubatud on tõesed ja kontrollitavad viited, mis kirjeldavad tootjate kasutatud meetodeid, näiteks kasutatud sordi nimi või „käsitsi korjatud toode“. Lubatud on viidata nimedele, ärinimedele ja kaubamärkidele, kui neil ei ole ülistavat tähendust ja need ei eksita tarbijat. Muude geograafiliste tähiste kasutamine on keelatud.

Märgisele ei tohi lisada muid, käesolevas spetsifikaadis sõnaselgelt sätestamata nimetusi. Esitada tuleb ka järgmine teave: tootja ja pakendaja nimi, ärinimi ja aadress ning kogu kehtivates õigusaktides nõutav teave.

4. Geograafilise piirkonna täpne määratlus

Kaitstud geograafilise tähisega toote „Castagna di Roccamonfina“ tootmispiirkond hõlmab kogu järgmiste haldusüksuste territooriumi: Caianello, Conca della Campania, Galluccio, Marzano Appio, Roccamonfina, Sessa Aurunca, Teano, Tora ja Piccilli, mis kõik asuvad Caserta provintsis.

5. Seos geograafilise piirkonnaga

Nimetuse „Castagna di Roccamonfina“ tunnustamise taotlus põhineb nimetuse heal riigisisesel ja rahvusvahelisel mainel ning selle peamisel omadusel, milleks on viljade varajane valmimine.

Kogu kastani „Castagna di Roccamonfina“ geograafilises piirkonnas domineerib Roccamonfina vulkaan (Vulcano di Roccamonfina), Campania vanim vulkaaniline paik, mis on ümbruskonna ajaloo ja elu põhielement ning mille muudavad veelgi muljetavaldavamaks seda suures osas katvad suured ja kaunid kastanimetsad. Taimestikus on domineerivaks liigiks tegelikult maguskastan (Castanea sativa), mis on levinud peaaegu kogu territooriumil, mille kohal kõrgub vulkaan.

Erinevate geoloogiliste ajastute jooksul on Roccamonfina vulkaaniline kompleks pursanud välja piisaval hulgal püroklastilisi aineid, et katta tohutu ala, muutes maa ebatavaliselt viljakaks. Kogu piirkonnas on levinud neutraalne ja happeline muld, mis sobib ideaalselt kastanite kasvatamiseks. Maad katab hea, sügav, väga viljakas, vähehappelise pH-ga muld, mis sisaldab rohkesti huumust ja millel on rikkalikult maa-aluseid kihte. Ka kliima on kastaniistanduste jaoks eriti soodne, kuna aasta keskmine sademete hulk on 838 mm ja keskmine temperatuur 12,8 °C.

Need mullastiku- ja kliimatingimused (vulkaaniline pinnas, madal kõrgus merepinnast, soe ja niiske kliima) soodustavad eriti hästi viljade varajast valmimist, mis võimaldab toodet varakult Itaalia ja välisriikide kastaniturgudel pakkuda. Nagu turuaruanded ja -loendid tõendavad, avab kastan „Castagna di Roccamonfina“ tegelikult kastanite müügihooaja Itaalias (välja arvatud eurojaapani hübriidide tootmine). See tuleneb asjaolust, et kaitstud geograafilise tähise piirkonnas lõppeb saagikoristus kastanite varajase loomuliku puudelt kukkumise tõttu tavaliselt siis, kui see kõigis teistes tootmispiirkondades alles algab, st umbkaudu 10.–20. oktoobril.

Kuna kastan „Castagna di Roccamonfina“ on kohaliku põllumajanduse ja maakultuuri sümbol, on sellel ka väga pikk ajalugu.

Kastanid esinesid Roccamonfina piirkonnas juba sadu aastaid enne roomlaste ülemvõimu selles piirkonnas. Kuid alles keskajal, pärast barbarite sissetungi, sai kastanikasvatusest piirkonna majanduse ja kohalike elanike elatusvahendite oluline osa. Talvel ja näljaaegadel peamiseks toiduallikaks olnud kastani tähtsus Roccamonfina ja selle ümbruse inimeste pereelus oli suur. Kastanipuitu kasutati majade katusetalade, mööbli ja tööriistade valmistamiseks ning seda põletati ahjudes ja tulekolletes. Keskaegsetes dokumentides leidub kastanite kohta palju ajaloolisi viiteid, mis käsitlevad peamiselt kastaniaedade omandiõiguse üleminekut, mis on talletatud pärimis- ja müügitehingutes ning dekreetides, millest paljusid säilitatakse tänapäevalgi väärtuslikes arhiivides ja raamatukogudes, mis asuvad kogu piirkonnas. Angeviinide tulekuga 1270. aastal hakkasid Roccamonfina kastanid omandama ka kaubanduslikku tähtsust. Tegelikult anti piirkonnale eelisõigus pidada sügisel iganädalast turgu ja iga-aastast laata.

Kuid kastani „Castagna di Roccamonfina“ tõeline, populaarseim lugu, mida kohalikud elanikud on sajandeid edasi andnud, algab piirkonna kõige väärtuslikuma ajaloolise ja religioosse paiga, Lattani Jumalaema kiriku (Santuario della Madonna dei Lattani) ajalooga, mis on iidsetest kastanimetsadest ümbritsetud usukompleks, mis koosneb kirikust, frantsiskaani mungakloostrist (Convento dei frati francescani) ja San Bernardino eraklast (Eremitaggio di San Bernardino), mis oli kuulus juba pühakoja ehitamise ajal. Legendi järgi olevat Püha Bernardino, kes tuli Roccamonfinasse, et avaldada austust Neitsi Maarja pildile, mille üks karjapoiss oli leidnud lähedalasuvast koopast, torganud maasse kuiva kastanipuu oksa, mis seejärel lehte läks. Pärast seda pookisid mungad püha puu poogendid lähedalasuvatele kastanipuudele ja elanike sõnul sündis sellest kastan „Castagna di Roccamonfina“.

Sajandite jooksul on kastanipuude jaoks soodsa keskkonna ja kohalike talunike isetekkeliste ökotüüpide väljavalimise osavuse omavahelise koostoime tulemusel kujunenud rikkalik sotsiaalmajanduslik ja kultuuriline struktuur. Seepärast on tootjad põlvkondade kestel kasvatanud seda isetekkelist metsatoodet, parandades seda ning levitades selle nime ja mainet lähipiirkonnast kaugemale.

Kastanikasvatuse sajandite jooksul üha suurenenud tähtsust selles piirkonnas kinnitavad alates hiliskeskajast kuni uusajani välja antud seadused ja määrused, mis käsitlesid kastanipuude ühiskasutuse kaitsmist, määrates väga suuri trahve neile, kes korjasid vilju ebaseaduslikult või pettuse teel, eriti viljade kukkumise ajal.

Kastani majanduslikku tähtsust piirkonnas kinnitasid järgnenud sajanditel ka kirjalikud allikad (mitte ainult kohalikud), nagu näiteks 1737. aasta „La Sede Degli Aurunci“, mis näitab selgelt kastani „Castagna di Roccamonfina“ tähtsust, eelkõige kogu piirkonna jaoks väärtusliku majandusressursina.

See on veelgi põhjalikumalt dokumenteeritud turuaruannetes, kus on alates 19. sajandi keskpaigast registreeritud Roccamonfina kastanite müügihinnad eri sortide kaupa. Nende hulka kuulub ka 1834. aasta maakataster „Catasto Provvisorio del Comune di Marzano“, mis sisaldas haldusüksuses ostetud ja müüdud kastani liike: … le Castagne Tempestive di Roccamonfina (... Roccamonfina varajased kastanid).

Sellele järgnes üha rohkem ajaloolisi ja kaubanduslikke tõendeid kastani „Castagna di Roccamonfina“ tähtsuse kohta: haldusaktid, notariaalsed ostu-müügiaktid, turuaruanded ning teosed ja tehnilised artiklid ja teaduslikud aruanded ekspertide poolt kõnealuses piirkonnas tehtud katsete kohta.

1980ndatel ja 1990ndatel aastatel oli kastanikasvatus Roccamonfina piirkonnas tuntud oma suure innovaatilisuse ning puude hoolsa ja regulaarse tagasilõikamise poolest. Osaliselt on see tingitud sellest, et viljade müük muutub üha kasumlikumaks, eriti hilissuvel, kui suurlinnades müüakse peaaegu eranditult kastaneid „Castagna di Roccamonfina“, mis on tuntud oma varajase küpsemise poolest.

See on viljakas aeg toote reklaamimiseks, millega tegelevad ka sellised institutsioonid nagu Campania maakond, Caserta provints ja kaubanduskoda. Kastaneid „Castagna di Roccamonfina“ on alates 1990ndatest aastatest mainitud paljudes väljaannetes, kus neid on sageli kirjeldatud kui üht tüüpilist tipptasemel põllumajanduslike toiduainete hulka kuuluvat toodet, kajastades ühtlasi selle majanduslikku tähtsust: muu hulgas sellistes väljaannetes nagu „Guida su Roccamonfina e il Monte S. Croce“ (1996), „Campania Terra dell’Ortofrutta“ (2003) ja „Campania, luoghi, sapori, eccellenze“ (2019).

Kastanite korjamine on selles piirkonnas alates hilissuvest alati olnud sündmus, mis on kogu piirkonna jaoks tähistanud aasta kõige olulisemat aega, olles tähtsam kui saagiaasta majandusaruanne. Roccamonfinas peeti paar nädalat kogu Caserta provintsi suurimat kastaniturgu, mis oli piirkonna jaoks ainulaadne sündmus. Sellele pandi alus antiikajal (kümnenda sajandi alguses) ja see toimus piirkonna suurimal väljakul. Septembrist kuni oktoobri lõpuni said kõik kastanitootjad pakkuda sellel ajaloolisel väljakul oma tooteid kauplejatele müügiks. Iidne „Mercato della Castagna“ turg omandas lõpuks festivali mõõtmed, mis oli osaliselt piduliku iseloomuga, ulatudes saagi eest tänamise missast kohaliku rahvamuusika ja tantsuni. Omavalitsus ja turismibüroo mõistsid elanike soovi tähistada saagikoristust ja kastanite müüki ning 1976. aastal korraldatigi festival „Sagra della Castagna di Roccamonfina“. Sellest ajast saadik on seda pidu peetud oktoobri teisel pühapäeval kogu ümbruskonna osavõtul ning elanikud seostavad sellega oma ajaloolist identiteeti ning oma talupoeglikke juuri ja traditsioone. Sagra pidustused on aja jooksul pidevalt muutunud ja neist on nüüdseks saanud tõeline „Mostra Mercato della Castagna“ (kastanilaat) ning traditsiooniline rahvakultuuri- ja meelelahutusüritus.

Nimetus „Castagna di Roccamonfina“ on olnud olemas ja seda on juba ammustest aegadest kasutatud ajaloolistel esemetel ja arhiividokumentidel, Sagra pidustuste ja teaduskonverentside plakatitel, samuti on see väga levinud kaubanduslikel arvetel ning värskete põllumajandustoodete ja neist saadud toodete märgistel. Tänapäeval on tänu uutele digitehnoloogiatele võimalik leida internetist kogu teabe selle toote kohta, nagu selle ajalugu, eripära, toiduks kasutamine ning kuidas ja kust seda osta, kaasa arvatud usaldusväärsed hinnangud gurmee-ekspertidelt, kokkadelt ja kaupmeestelt. Selle toote kohta on kirjutatud raamatuid, sealhulgas retseptiraamatuid („L’Oro bruno di Roccamonfina“ 2019). Telekanali RAI saated, nagu „Linea Verde“ (oli eetris 16. septembril 2011), „Sereno Variabile“ (oli eetris 8. aprillil 2013), „Buongiorno Regione“ (oli eetris 4. oktoobril 2017), „Mezzogiorno Italia“ (oli eetris 22. novembril 2014) ja TG Regionale (on eetris peaaegu iga aasta oktoobris) sisaldavad sageli salvestatud ja otseülekandeid kastani „Castagna di Roccamonfina“ kohta, eriti saagikoristuse ja Sagra pidustuste ajal. Need lisanduvad paljudele Roccamonfina vulkaanile ja seal piirkonnas kasvavale kastanile pühendatud reportaažidele, mida edastavad mitmed kohalikud telekanalid (TeleLuna, Tel 2000, Antenna3, ReteSei jne).

Viide tootespetsifikaadi avaldamisele

Tootespetsifikaadi terviktekstiga saab tutvuda veebisaidil

http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toidu- ja metsandusministeeriumi veebilehel (www.politicheagricole.it), klõpsates ekraani ülemises paremas osas linki „Qualità“, seejärel ekraani vasakus ääres linki „Prodotti DOP IGP STG“ ja lõpuks linki „Disciplinari di Produzione all’esame dell’UE“.

(1) ELT L 343, 14.12.2012, lk 1.